次韵抱朴君同紫芝見過
作者：韓淲
朝代：宋

paragraphs: 春來得新語，勝食齋房芝。
舌本久已强，便覺此意隨。
三嚥元和津，髣髴疑管窺。
是事夫如何，今古誠一時。
起搔種種髮，抖擻酬酢之。
樓西萬山橫，其中真吾詩。
試斷取一二，慘慘天四垂。
誰云泌之水，而可以樂饑。
但願且喫飯，底用談所知。
彼哉長物爾，徒敗人佳思。